Viskupič, Marián, poslanec NR SR (2022-10-05):
Ďakujem pekne za slovo. Vážený pán predseda, vážený pán minister, kolegyne, kolegovia, no ako začať? Máme tu znova skrátené legislatívne konanie k návrhu zmeny rozpočtu na tento rok, ktoré sme takto včera či predvčerom, včera neschválili. Okej. Vláda expresne znovu schválila a doručila nám naspäť toto skrátené legislatívne konanie, no ja by som povedal, že deje sa to celé v takom chaose, že tentokrát prerokovanie, zaradenie a prerokovanie prekvapilo dokonca ešte aj organizačný odbor, ktorý teda zvláda iné veci, a prihlásiť do rozpravy som sa musel na čistý papier, pretože ešte ani nestihlo sa vôbec pripraviť to tlačivo. Presne takto by asi veci nemali vyzerať a zrovna vtedy, keď riešime vec za jeden a pol miliardy eur – navýšenie príjmov, ale aj výdavkov rozpočtu. Čiže máme tu niečo, o čom sme rozhodli včera okej, máme znova, znova skrátené, môže to tak byť, tak sme tu naspäť. Druhá vec, čo chcem povedať, je, takto dnes ráno tu mal sedieť minister Matovič a predkladal, mal predkladať zákon o Štátnej pokladnici. Nesedel, nepredkladal, je 13.15 h, mal sedieť, či už k tomuto skrátenému, ale aj ku dani z ruskej ropy na výbore pre financie a rozpočet, nesedel, nepredkladal. 14.00 h bolo termínované, termínovaný zákon o ruskej ropy, o ruskej rope, ktorý mal, samozrejme, predkladať v pléne minister Matovič, nesedel, nepredkladal. A dnes, keď sme teda takto expresne rýchlo zaradili toto skrátené, tak tu mal sedieť pán minister Matovič, tu mal vysvetľovať, prečo je to tak urgentné a tu mal sedieť. A nie tu poslať ministra sociálnych vecí, ktorý zasa si tu bude musieť vypočuť kritiku úplne, ktorá mu vôbec nepatrí, proste ja sa pýtam, čo má také na práci pán minister financií, či skutočne teda je toto, čo tu preberáme, tak dôležité, keď si pán minister nenájde čas na to, aby sa tu posadil a povedal nám za prvé, prečo je to dôležité a za druhé, aby nám povedal, kde chce tú 1,3 mld. eur minúť, komu chce pomôcť, áno, pomôcť treba, ktorým zraniteľným skupinám obyvateľov, ktorým firmám, ktorým ďalším skupinám, ktorým pomôcť treba. Vidíme, že skrátené je možné poslať expresne rýchlo, tak ja sa pýtam, keď to je možné urobiť v priebehu týždňa dvakrát, prečo teda si vláda nevie sadnúť, počkať aj na nejaké výsledky európskych rokovaní a jednoducho napísať do toho návrhu ako a komu tie peniaze budú pomáhať. Ak by to tam napísali, tak by to dopadlo presne tak, ako pred chvíľkou hovoril minister sociálnych vecí, kde teda zákon o štrnástom dôchodku prešiel 130 hlasmi, myslím. Čiže ja si myslím, že táto Národná rada si zaslúži vedieť pri takýchto sumách, to je 1,3 mld., je to 1,5, ale teda rátam týchto 200 mil., že tie sú nejak určené. Národná rada si zaslúži pri takomto hlasovaní vedieť viac, než len to, že tie peniaze pôjdu do všeobecnej pokladničnej správy a netušiť, čo sa s nimi ďalej stane. To sú peniaze pre tento rok, to sú peniaze, ktoré musia byť použité do konca roka. A včera aj pán premiér povedal, že nevie povedať, ako ich použiť. No dobre, keď nevie, tak proste to o tom nemôžme v tomto momente hlasovať, tak počkajme týždeň, za chvíľku nám začína riadna októbrová schôdze, nie táto septembrová, ktorá sa pretiahla do októbra, a to skrátené sa sem dalo posunúť proste nanovo. Takže takto je situácia. Možno sa zdá, že je normálne, že teda nedá sa, nevie sa, ako by sa tie peniaze minuli. Ako je určitá neistota, ale na strane príjmov, aby som teda aj pochválil, sa stalo to, čo sme nejaké mesiace už hovorili, že tie príjmy navyše budú, že teda či už našťastie zatiaľ aj dobrým vývojom ekonomiky ale, samozrejme, z veľkej časti inflačným vývojom tie príjmy budú väčšie, budú vyššie, budú skutočne vyššie minimálne o tú 1,2 až 2 mld. Tu treba jednoznačne povedať, že ľudia, firmy, občania tohto štátu ďakujeme, to sú peniaze, ktorých vy ste sa museli vzdať, či už dépeháčkou, alebo rôznymi inými formami daní, odvodov a všetkého a zároveň, kolegyne, kolegovia, a to vás chcem veľmi upozorniť, to sú neni naše peniaze, my ich len nejakou formou spravujeme. Proste, my nemôžme tie peniaze, ktorých sa ľudia vzdali, len tak bez, schváliť toto navýšenie, schváliť nové výdavky, ktoré ale nevieme, aké budú. To takto nejde. Na strane príjmov sa to podarilo tomu ministerstvu financií, jasne, pekne tú tabuľku, to je myslím príloha 1, napísali, že daň z príjmu sa zvýši o toľkoto toľkoto miliónov, že daň z príjmu právnických osôb, že daň z pridanej hodnoty sa zvýši o toľkoto toľkoto miliónov. Pomenili všetky kolonky, ktoré bolo pomeniť treba, dokonca niektorú aj znížili, keďže prognóza ukázala, že príjmy, tam boli nejaké colné alebo takéto niečo, sa proste znížili. Čiže toto všetko išlo, tak to má byť. Na strane druhej, je jediná zmena 1,5 mld. ide do všeobecnej pokladničnej správy. Trebalo rozpísať, ako tie peniaze budú použité, komu budú pomáhať. Bez toho proste strana SaS za takýto nevie zahlasovať, ani za skrátené, ani za samostatný návrh. A ešte k jednej veci sa vyjadrím. Pretože sa to dezinterpretuje, schválené dôchodky štrnáste vo výške 207 mil. eur nie sú nijako spojené s nutnosťou prijať zmenu rozpočtu. Ministerstvo financií je schopné alebo štát je schopný toto vyplatiť aj bez zmeny. Samozrejme, že ak sa zmena vykoná, že sa tie príjmy navýšia a navýšia sa aj výdavky, je to úradnícky jednoduchšie, samozrejme. Ale to nie je zákonne spojené, ak niekto hovorí, že ak tu neprijmeme zmenu rozpočtu a ešte, že ju neprijmeme dnes alebo zajtra, tak nebudú môcť byť vyplatené tie dôchodky, ktoré už sme schválili, to nie je pravda. Tie dôchodky sa dajú vyplatiť, nie je žiadny zákonný problém, aby ktorý by v tom bránil. A nie je žiadne spojenie tohto zákona s tým zákonom, ktorý je schválený, proste nie je. Takže, prosím, aj toto majte na pamäti, keď budete uvažovať o tom, či teda schválime toto skrátené legislatívne konanie alebo teda ak ho schválime, či teda ďalej schválime celý proces zákona a samotnú, samotnú zmenu rozpočtu. Čiže na záver chcem ešte raz povedať, že strana SaS nepodporíme ani návrh na skrátené legislatívne konanie, ani na samotnú, samotnú teda zmenu rozpočtu v takomto vyjadrení. Nevieme si predstaviť, že 1,3 mld. sa vyrobia nové výdavky bez toho, aby sme tušili, aké výdavky to budú. Ďakujem pekne za pozornosť.